
A széncinege (Parus major) emberrel szembeni kockázatvállaló viselkedésének genetikai háttere

Az emberi zavaráshoz való adaptáció egy összetett mechanizmus, amiben fontos
szerepet játszhat a genetikai alkalmazkodás, ami kutatások szerint megjelenik az urbanizált
állat-populációkban. Ha ezeket a változásokat szabályozó génszakaszokat azonosítjuk,
teljesebb képet kaphatunk a hatásmechanizmusukról is. Vizsgálatunk során a D4-es típusú
dopamin receptort kódoló gén (DRD4), a kockázatvállalással összefüggésbe hozott agyi
receptor gén kapcsolatát néztük széncinegék (Parus major) ember jelenlétében mutatott
viselkedésével fiókanevelés során, két urbanizációs grádiens mentén. A DRD4 öt szakaszán
lévő genotípusokat hasonlítottuk össze 159 széncinege szülő emberrel szemben mutatott
kockázat-vállalásával. Eredményeinkben a szülő madarak zavarás utáni figyelő viselkedése
több vizsgált markerrel is kapcsolatot mutatott. A legerősebb összefüggéseket az ID15, az
ID1213 markereken és az SNP830 urbanizációval való kapcsolata között kaptuk.
Eredményeink megmutatják, hogy egyes markerek akár önmagukban is hatással lehetnek a
kockázatvállalásra, de több marker együttes hatása is alakíthatja a viselkedést. A bemutatott
emberrel szembeni kockázatvállaló viselkedés-elemek jól indikálják a kockázatvállalás
mértékét, a vizsgált markerek közül több ígéretesnek tűnik az emberi zavaráshoz való genetikai
változások vizsgálatához. Pontosabb eredmények érdekében azonban érdemes a vizsgálat
folytatása nagyobb minta-elemszámmal, hogy a ritka genotípusok hatásáról is erősebb képet
kaphassunk



